বিধানসভা নির্বাচনের প্রস্তুতির জন্য কেন্দ্রীয় নির্বাচন কমিশনের ফুল বেঞ্চ কলকাতায় এসে জেলাশাসক ও পুলিশ সুপারদের সতর্ক করে বলে গিয়েছিল, কাজে নিরপেক্ষ থাকতে। পুলিশ-প্রশাসনের উপরে এখন থেকেই কমিশনের নজরদারি থাকছে, দেওয়া হয়েছিল সেই হুঁশিয়ারিও। তার পরেও জেলা পুলিশ-প্রশাসনের একাংশ কী ভাবে নিজেদের মঞ্চে শাসক দলের নেতাদের ডেকে জনসংযোগ কর্মসূচি নিচ্ছে, সেই প্রশ্ন তুলে অভিযোগ গেল দেশের মুখ্য নির্বাচন কমিশনার নসীম আহমেদ জৈদীর কাছে। অভিযোগের কেন্দ্রে এ বারও সেই পশ্চিম মেদিনীপুর জেলার পুলিশ সুপার ভারতী ঘোষ। গোটা রাজ্যের রাজনৈতিক শিবির যাঁকে স্বয়ং ‘মুখ্যমন্ত্রীর স্নেহধন্যা’ বলেই জানে! বেলপাহাড়়ির চিড়াকুঠি গ্রামের মাঠে গত রবিবার পুলিশের জনসংযোগ অনুষ্ঠানে হাজির ছিলেন আইজি (পশ্চিমাঞ্চল) জ্ঞানবন্ত সিংহ, ডিআইজি (মেদিনীপুর) বাস্তব বৈদ্য, ঝা়ড়গ্রামের পুলিশ সুপার সুখেন্দু হীরা প্রমুখ। ছিলেন জেলাশাসক জগদীশপ্রসাদ মিনাও। অনুষ্ঠানের পরিচালনার ভার ছিল ভারতীর হাতে। পুলিশের ওই মঞ্চেই সে দিন দেখা গিয়েছিল পশ্চিম মেদিনীপুরের তৃণমূল পরিচালিত জেলা পরিষদের সভাধিপতি উত্তরা সিংহ, মেদিনীপুরের বিধায়ক মৃগেন মাইতি, মেদিনীপুর ও ঝাড়গ্রামের দুই পুর-প্রধানকে। এমনকী, জেলা তৃণমূলের সভাপতি দীনেন রায়, জেলা যুব তৃণমূল সভাপতি রমাপ্রসাদ গিরিও সেখানে ছিলেন। পুলিশের দাবি, এঁরা সকলেই সরকারি কোনও না কোনও কমিটির সঙ্গে যুক্ত। কিন্তু এই ঘটনা আদতে পুলিশ-প্রশাসনের ‘নিরপেক্ষতা’ নিয়ে বড়সড় প্রশ্ন তুলে দিচ্ছে বলেই অভিযোগ জানিয়ে দেশের মুখ্য নির্বাচন কমিশনারকে চিঠি দিয়েছেন কংগ্রেস বিধায়ক মানস ভুঁইয়া। পশ্চিম মেদিনীপুর জেলারই বিধায়ক মানসবাবুর প্রশ্ন, ‘‘জনসংযোগ কর্মসূচিতে ওই জেলার অন্য দলের জনপ্রতিনিধিদেরও তো ডাকা যেত! সব চেয়ে বড় প্রশ্ন, জেলায় নির্বাচন কমিশনের প্রতিনিধি জেলাশাসক। তিনি কী করে এমন অনুষ্ঠানে চলে গেলেন?’’ কমিশনকে পাঠানো চিঠিতে বুধবার মানসবাবু আরও দাবি করেছেন, জঙ্গলমহলের তিন জেলায় ‘মাওবাদী কার্যকলাপ’ সামলানোর নাম করে রাজ্য পুলিশের একটি বিশেষ বাহিনী গড়া হচ্ছে। যে বাহিনীর মাথায় ভারতীকে এনে তাঁর হাতেই ওই এলাকার পুলিশের কতৃর্ত্ব রেখে দেওয়া হবে! লোকসভা নির্বাচনের সময় ভারতীকে দায়িত্ব থেকে সরিয়েছিল কমিশন, ভোট মিটতেই রাজ্য সরকার আবার তাঁকে পুরনো পদে ফিরিয়ে এনেছে— এই তথ্যও জৈদীকে জানিয়েছেন মানসবাবু। এ রাজ্যে নির্বাচন কমিশনের মুখ্য কার্যনির্বাহী আধিকারিক সুনীল গুপ্তের কাছে এ দিনই বেলপাহাড়ির অনুষ্ঠানের ছবি জমা দিয়েছেন তিনি। রাজ্য দফতর সে সব তথ্য কেন্দ্রীয় নির্বাচন কমিশনে পাঠিয়ে দেবে বলে জানিয়েছে। মানসবাবুদের মতো এক সুর সিপিএমেরও। পশ্চিম মেদিনীপুর জেলার কেশপুরের সিপিএম বিধায়ক রামেশ্বর দলুই এ দিন বলেন, ‘‘পুলিশ এবং সাধারণ প্রশাসনকে ক্রমাগত নিজেদের স্বার্থে ব্যবহার করছে তৃণমূল। বেলপাহাড়িতে যা ঘটেছে, পুলিশ-প্রশাসনের পক্ষপাতিত্বের এমন উদাহরণ ওই জেলায় বারবার দেখা যাচ্ছে!’’ কংগ্রেস নেতারা অবশ্য জানিয়েছেন, শুধু পশ্চিম মেদিনীপুরই নয়, কলকাতায় জৈদীর দিয়ে যাওয়া পরামর্শ মেনে গোটা রাজ্যে শাসক দলের ‘ঘনিষ্ঠ’ প্রশাসনিক আধিকারিকদের তালিকা তাঁরা শীঘ্রই কমিশনে পাঠাচ্ছেন।